Ontmoet Flossie, die oudste lewende kat ter wêreldFlossie, die oudste lewende kat ter wêreld. (Foto: in Cats Protection) ’n Britse kat genaamd Flossie is vandeesweek deur Guinness-wêreldrekords as die oudste lewende kat ter wêreld aangewys. Flossie is 26 jaar en 316 dae oud – die katekwivalent van 120 mensejare – en taamlik gesond. Sy is wel swaksiende en doof. Flossie se eienaar, Vicki Green van Orpington in Engeland, beskryf haar as baie liefdevol, spelerig, nuuskierig en maklik aanpasbaar in nuwe omgewings ondanks haar ouderdom. Green het Flossie in Augustus vanjaar aangeneem nadat sy op die ouderdom van 26 in Cats Protection, die Verenigde Koninkryk se grootste liefdadigheidsorganisasie vir kattewelsyn, se sorg geplaas is. “Ons was verbysterd toe ons sien dat Flossie se veeartsrekords wys dat sy 27 jaar oud is,” sê Naomi Rosling, takkoördineerder by Cats Protection. Flossie en haar eienaar, Vicki Green. (Foto: Cats Protection) Flossie het in haar lewe al verskeie huise gehad. Sy was aanvanklik ’n jong rondloperkat voordat sy in 1995 deur ’n werker by die Merseyside-hospitaal ingeneem is. Haar eienaar is egter tien jaar daarna dood en Flossie het by haar eienaar se suster gaan woon. Haar tweede eienaar is egter 14 jaar later ook dood. Flossie was in daardie stadium 24 jaar oud. Haar tweede eienaar se seun het haar toe ingeneem en dit is hiér waar sy die afgelope drie jaar gewoon het. “Die eienaar se omstandighede het egter daartoe gelei dat hy die moeilike besluit moes neem om sy kat aan vrywilligers by Cats Protection toe te vertrou,” sê Guinness-wêreldrekords. Dit is toe dat Flossie se pad met Green, ’n uitvoerende assistent met ervaring in die versorging van senior katte, kruis. “Ek het van die begin af geweet dat Flossie ’n spesiale kat is, maar ek het nie gedink ek sou my huis met ’n wêreldrekordhouer deel nie,” sê Green nou. “Sy is so liefdevol, speels en so oulik indien jy in ag neem hoe oud sy is. Ek is geweldig trots dat Cats Protection so ’n wonderlike kat aan my toevertrou het.” Die vorige rekordhouer was Crème Puff, ’n kat van die Amerikaanse deelstaat Texas. Crème Puff was meer as tien jaar ouer as Flossie toe sy in 2005 eindelik dood is. Crème Puff was ten tyde van haar dood 38 jaar en drie dae. Flossie en haar eienaar, Vicki Green. (Foto: Cats Protection)